Cəmiyyətin sosial-iqtisadi inkişafının maddi əsasını təşkil edən icti­mai istehsal iş qüvvəsinin, əmək predmetlərinin və əmək vasi­tə­lərinin müxtə­lif kəmiyyət nisbətlərində və kom­bi­nasiyalarda bir­­­ləş­­dirilərək insanların tələ­batları­nı ödə­mək üçün maddi ne­mət­lərin ya­ra­dıl­ması pro­se­sidir. Əmək vasitələri və əmək pred­met­ləri, mə­lum olduğu kimi, icti­mai istehsalın mad­­di ünsür­lə­ridirlər. Əmək prosesindəki və məhsulun yaradılmasındakı ro­lu­na görə əmək va­sitələri isteh­sa­lın mü­hüm ami­lidir. Məhz əmək va­sitələri isteh­salın texniki və ictimai əmək məh­sul­darlığının səviyyəsini müəy­­yən edir. Əmək vasitələri de­dik­­də, binalar, qurğular, nəq­liyyat vasitə­ləri, iş maşınları və ava­­dan­lıqları, güc maşınları, ötü­rü­cü me­xa­nizm­lər, öl­çü və tən­zimləmə cihaz­ları və s. nəzərdə tutu­lur. Bun­ların içə­risində ən ak­tivi istehsal avadanlıqlarıdır ki, bun­lara xammal və mate­rial­ları bilavasitə emal edən və onlarda müəy­yən fiziki, kimyə­vi də­yi­şik­lik apa­ra bilən, onu yeni isteh­lak dəyərinə çevirə bi­lən bütün dəzgah­lar, maşınlar, aqreqatlar və me­xanizmlər daxildirlər.

Əsas fondlar isteh­sal prosesində uzun müddət və bütövlükdə iş­tirak edən, öz na­tu­ral formasını saxlayan və dəyərini is­teh­­sal edi­­lən məhsulun üzərinə – köhnəl­mə­ dərəcəsin­­­­­dən asılı olaraq – hissə-his­­sə ke­çi­rən əmək va­sitə­lərinin maddi-texniki deyil, dəyərlə ifa­də olunmuş formasıdır.

Əsas istehsal fondlarının tərkibinə yalnız istehsal prosesinə cəlb edilmiş və müəy­yən funksiyaları yerinə yetirən əmək vasi­tə­lə­ri da­xil edilir. Mövcud uçot qay­dasına müvafiq olaraq əsas fond­ların də­yərinə istehsal müəssisələrinin, təchizat və satış təş­ki­lat­larının anbarlarında olan maşın və avdanlıqlar, quraş­dır­maq üçün veril­miş, quraşdırılması nəzərdə tutulmuş, yolda olan və əsaslı tikin­ti­nin balansında olan avadanlıqların dəyəri daxil edilmir.

Müəssisənin əsas fondları,əsas istehsal fond­la­rı və qeyri-isteh­sal əsas fondlarına bölünür. İs­tehsal əsas fond­larına bilavasitə istehsal pro­se­sində işti­rak edən, yaxud onun həyata keçirilməsinə yardım göstərən əmək vasitələri daxil edi­lir. Qeyri-istehsal əsas fondlarına isə müəssisənin ixtiyarında olan mənzil fondları, mədəni-məişət xid­mətinin (klublar, uşaq bağçaları, səhiyyə məntəqələri, istirahət düşər­gələri və s.) binaları, qurğula­rı və s. aid edilir. Əsas istehsal fond­la­rından fərqli olaraq, bunlar istehsal pro­­sesində iştirak et­mə­­dik­lə­rin­dən, öz dəyərlərini yaradılan məhsulun üzərinə keçir­mir­­lər, da­ha doğrusu, keçirə bilməzlər. Onlar öz dəyərlərini istis­mar edil­dik­cə itirirlər. Bunlar üçün ödəniş fondu yaradılmır. Qeyri-isteh­sal əsas fondlarının təkrar istehsalı yal­nız yeni in­ves­ti­siya qo­yu­­lu­şu vasitəsilə həyata keçirilir.

İstehsal əsas fondları həm natural, həm də dəyər ölçüsündə uçota alınır və planlaş­dı­rı­lır. İstehsal əsas fondlarının natural gös­təricilərlə qiymət­lən­dirilməsi istehsal prosesinin texnoloci xüsusiy­yətlərindən asılıdır və isteh­sal müəssisələrin­də əsas fondların tex­ni­­ki tərkibini, istehsal gücünü müəy­yən­ləş­dir­mək, istehsal gücün­dən istifadəni yüksəltməyə dair tapşı­rıq­lar və yollar müəyyən et­mək, avadanlıq balansı tərtib etmək, habelə investisiyanın və yeni maşın və avadanlıqların tətbiqi hesabına istehsalı inkişaf etdir­mək üçün istifadə olunur.

Əsas fondların dəyər ifadəsində uçota alınması və plan­laş­dı­rıl­ması müəssisənin istehsal əsas fondlarının köhnəlməsini müəyyən etmək və amortizasiyanı hesablamaq, dina­mi­kasını uçota almaq və onların geniş təkrar istehsalını plan­laş­dır­maq, habelə məhsu­lun maya dəyərini və müəssisələrin renta­bel­liyini müəyyən etmək məq­sə­di­lə aparılır. Müəssisənin böyük miq­darda və müxtəlif əmək vasitələrindən ibarət olan əsas fond­larının təkrar isteh­salı­nın planlaşdırılması ancaq dəyər ifadəsində aparıla bilər.

Əsas fondların uzun müddət işləməsi, tədricən köhnəlməsi və bu müddətdə təkrar istehsal şəraitinin dəyişməsi ilə əlaqədar olaraq əsas fondlar – onların hərəkətinə nəzarət məqsədilə – üç növ dəyər­də (ilkin, bərpa və qalıq dəyəri) qiymətləndirilir.

Əsas fondların ilkin dəyəri dedikdə, onların istehsalı (ya­xud in­şası), əldə edilməsi (alınması və gətirilməsi), habelə qu­raş­dırıl­ma­sı ilə əlaqədar olan xərclərin məcmusu nəzərdə tu­tu­lur. Müəs­si­sənin əsas fondlarının uçotu onların il­kin dəyəri ilə aparılır. Qiy­mət­lən­dir­mənin bu növündən amor­ti­za­­siya ayırma­la­rının he­sab­lanması, istehsal əsas fondlarına əm­lak vergisinin tə­yin edil­məsi üçün is­ti­fadə olunur. Buna həm də əsas fondla­rın ba­lans də­yəri deyi­lir. Müx­təlif dövrlər üçün ava­dan­lı­ğın qiy­mə­ti və tikin­ti­nin dəyəri də­yişdiyinə görə, bu qiymətləndirmə me­to­du əsas fond­ların dəyişmə dinamikası barədə dəqiq müqayisə edilə bilə­cək məlumat almağa imkan vermir. Bu çatışmazlığı aradan qal­dırmaq üçün bərpa də­yə­ri adlanan dəyərdən istifadə olunur.

Bərpa dəyəri üzrə qiymətləndirmə yeni istehsal şəraitində (ca­ri ildə) əsas fondların təkrar istehsal dəyərini (yəni müasir də­yə­rini) ifadə edir. İstehsal əsas fondlarının bərpa dəyəri ilkin də­yər ilə mə­­­­nəvi aşınmanın dəyər formasında ifadə olunmuş kəmiyyəti ara­sındakı fərq kimi müəyyən edilir. Yeni is­teh­­sal əsas fond­­la­rı­­nın is­­­­tifadəyə verilməsi anında onların ilkin dəyəri bərpa də­yə­­ri­ ilə üst-üstə düşür. Lakin sonralar – mənəvi köhnəlmə və in­f­lyasiya ilə əla­­qə­dar olaraq–  ilkin dəyər dəyişir, çünki isteh­sal şəraitinin özü də­yi­şir. Qiy­­mətlən­dir­mə­nin bu metodu il­kin dəyər üzrə qiy­mət­­lən­dir­mədə – şə­raitin dəyişməsi ilə əlaqədar – qeyd edilən ça­tış­­­maz­lı­ğı ara­­dan qal­­dı­rır. Lakin əsas fondların bərpa dəyəri üzrə qiymət­ləndi­ril­məsi xeyli əmək tutumludur, vəsait və vaxt tələb edir. Ona görə də, əsas fond­ların bərpa dəyərinə görə yenidən qiy­mətləndirilməsi vaxtaşırı aparılır.

Köhnəlmə nəzərə alınmaqla ilkin və ya bərpa dəyəri üzrə qiy­mətləndirmə, başqa sözlə, qalıq dəyəri ilə qiymətləndirmə əsas fondla­rın hələ məhsulun üzərinə keçirilməyən, başqa sözlə, onun amortizasiya olunmamış dəyərini əks etdirir.

Əsas fondların qalıq dəyərinə görə qiymətləndirilməsində məq­­səd onun istehsal prosesi zamanı hələ məhsul üzərinə keçir­mədiyi dəyərin həcmini, başqa sözlə, həmin məqam üçün faktiki dəyərini müəyyən etməkdir. Qalıq dəyəri əsas fondun ilkin və həm də bərpa dəyərinə görə hesablana bilər.

Əsas fondların göstərilən metodlardan hər biri ilə qiy­mət­lən­di­ril­məsi müəyyən praktiki əhə­miyyətə malikdir. İlkin dəyər ilə qiy­mətləndirmə əsas fondların yaradıl­ma­sına çəkilən xərc­lə­rin ölçüsü­nü müəyyənləşdirmək üçündür və amortizasiya ayır­ma­­larının kə­miy­yətini müəyyən etməyin əsa­sı­dır. Köhnəlmə nəzərə alın­maqla il­kin dəyər ilə qiymətləndirmə əsas fondların köhnəlmə də­rə­cə­­si­ni bil­məyə və hələ məh­su­lun üzərinə keçirilməyən dəyərin kə­miyyə­tini müəyyən etməyə imkan verir. Bərpa də­yə­ri ilə qiy­mət­lən­dir­mə əsas fondların həcm dina­mikasını və müasir şəraitdə on­la­rın tək­rar is­teh­salının dəyərini səciy­yələndirir. Nəha­yət, köh­nəl­mə nəzərə alın­maqla bər­pa də­yəri ilə qiymətləndirmə mövcud əsas fond­ların fak­tiki də­yə­ri­ni müəyyənləş­dir­mək, habelə ayrı-ayrı müəssisələrin əsas fond­la­rı­nın həcmlə­rini müqayisə etmək üçün çox əhəmiyyətli bir göstəricidir.

İstehsal əsas fondlarının ilkin dəyəri ilə qalıq dəyəri ara­sındakı fərq onun köh­nəl­mə məbləğini – istehsal olunmuş məhsul üzərinə ke­çir­miş olduğu dəyər kütləsini müəy­­yən edir. Bu fərqin, da­­ha doğ­ru­su, köh­nəlmə məbləğinin istehsal əsas fond­la­rı­nın tam il­kin dəyə­rinə nisbəti isə əsas fondun köhnəlmə əmsalını (dərəcəsini) müəyyən edir.

Əsas fondların təkrar istehsal prosesi istehsal fəaliyyətinin və onun səmərəliliyinin əsasını təşkil edir. Onların hərəkəti təsər­rü­fata rəhbərliyin bütün səviyyələrində tənzimlənir və bu prosesə nə­zarət olunur. Əsas fondların təkrar istehsal xarak­te­ristikası on­la­­rın artması, təzələnməsi və sıradan çıxması gös­təricilə­ri vasitəsilə təhlil olunur və öyrənilir.

Artma əmsalı baxılan dövrdə əsas fond­ların artımını əks et­di­rir və yeni istifadəyə verilmiş əsas fondların dəyərinin ilin əvvəlinə olan əsas fondların dəyərinə nisbəti kimi müəyyən edilir.

İstehsal aparatının yeniləşməsi təzələnmə (yeniləş­mə) əmsalı ilə müəyyən olunur və bu əmsal yeni istifadəyə verilmiş əsas fond­la­rın dəyərinin ilin axırına olan əsas fondların dəyərinə nisbətini əks etdirir. Əsas fondların artma və təzələnmə göstəri­ci­ləri qarşılıqlı əlaqəli kəmiyyətlərdir: artma əmsalının yüksəlməsi təzələnmə əm­sa­lının artmasına və əksinə, təzələnmə əmsalının artması artma əm­­salının yüksəlməsinə səbəb olur.

Əsas fondların sıradan çıxma əmsalı baxılan dövrdə istifa­də­dən çıxmış əsas fondların dəyərinin ilin əvvəlinə olan əsas fond­la­rın dəyərinə nisbəti kimi hesablanır.

 Azərbaycan Respublikası Təhsil Nazirliyi

 Azərbaycan Dövlət İqtisad Universiteti

Kafedra: Müəssisənin iqtisadiyyatı.

Fənn: Müəssisənin iqtisadiyyatı.

 Sərbəst iş N:4

Mövzu: Müəssisənin əsas fondları və onun istehsal quruluşunun təkmilləşdirilməsi yolları.

Fakültə: Ümumi iqtisadiyyat

Kurs: III

Qrup:132-2

Tələbə: Şamilov Təmraz

Rəhbər:

 BAKI 2014